חוק הרשויות המקומיות (בחירות) (תיקון מס' 51 והוראת שעה), התשע"ח-2018
הצעת חוק פרטית, הכנסת ה-20
פורסם: ספר החוקים, חוברת 2744, עמ' 901, 2018-07-26T00:00:00+03:00
תיקון זה קובע כי חברי ועדות הקלפי בבחירות לרשויות המקומיות יקבלו שכר מאוצר המדינה, כפי שמקבלים חברי ועדות הקלפי בבחירות לכנסת. על כן, מי שהועסק בוועדת קלפי במשך כל יום הבחירות, יהיה זכאי לתשלום מאוצר המדינה לפי הסכום, התנאים וההגבלות שקבעה ועדת הבחירות המרכזית לעניין חברי ועדת קלפי בבחירות לכנסת, בשינויים המחויבים, ובהתאמות שיקבע שר הפנים בהסכמת ועדת הפנים והגנת הסביבה. מי שיועסק בוועדת הקלפי רק בחלק מיום הבחירות, יהיה זכאי לתשלום של כפל שכר המינימום לשעה עבור כל שעה בה הועסק. בבחירות למועצות האזוריות יהיו זכאים לתשלום כאמור חברי ועדת קלפי שהם נציגי המועמדים לראשות המועצה. עוד נקבע כהוראת שעה, כי בבחירות הקרובות לרשויות המקומיות, חברי ועדת הקלפי יהיו זכאים לתשלום מאוצר המדינה בשיעור של 30% מהסכום שקבעה ועדת הבחירות כאמור.